নতুন দিল্লীঃ দিল্লীৰ নিজামুদ্দিনৰ এটি মছজিদত অনুষ্ঠিত হোৱা তবলীগ জামাতত অংশগ্ৰহণ কৰা ৬ গৰাকী লোকৰ তেলেংগানাত মৃত্যু ঘটিছে। এই আটাইকেইগৰাকীৰে দেহত কৰ'না ভাইৰাছৰ পজিটিভ ধৰা পৰিছে বুলি সদৰী কৰিছে ৰাজ্যখনৰ স্বাস্থ্য বিভাগে।
১মাৰ্চৰ পৰা ১৫ মাৰ্চলৈ অনুষ্ঠিত হোৱা এই তবলীগ জামাতত ভাৰতৰ ভিন্ন প্ৰান্তৰ লগতে মালয়েছিয়া, ইণ্ডোনেছিয়া, ছৌদি আৰৱ আৰু কিৰ্ঘিস্তানৰ পৰা অহা অতি কমেও ২০০০ লোকে অংশগ্ৰহণ কৰিছিল। এনে পৰিস্থিতিৰ উদ্ভৱ হোৱা সত্বেও জামাতৰ 'মাৰ্কাজ'ত বৰ্তমানেও ১৪০০ ৰো অধিক লোক একেলগে থকা বুলি বাতৰিত প্ৰকাশ পাইছে।
ইতিমধ্যে এই জামাতত ভাগ লৈ ঘৰাঘৰি যোৱা দিল্লীৰ ৩০০ ৰো অধিক লোকক কৰ'না ভাইৰাছৰ টেষ্ট কৰি বিভিন্ন হাস্পতালত কোৱাৰেণ্টাইনত ৰখাৰ ব্যৱস্থা কৰা হৈছে। ইয়াৰ লগতে আজি দিনৰ ভাগত মাৰ্কাজত অভিযান চলাই তাত থকা অতিকমেও ১৪০০ লোককো কোৱাৰেণ্টাইনত ৰখাৰ ব্যৱস্থা কৰিছে স্থানীয় প্ৰশাসনে।
উল্লেখ্য যে এই অনুষ্ঠানত অংশগ্ৰহণ কৰা এজন মৌলবীৰো যোৱা সপ্তাহত কৰ'না ভাইৰাছৰ ফলত শ্ৰীনগৰত মৃত্যু হৈছিল। আনহাতে, এই জামাতত ভাগ লোৱা আন্দামান নিকোবৰৰো ৯ জন লোকৰ দেহত কৰ'না পজিটিভ পোৱা গৈছে। এই ৯জনৰ এজনৰ পত্নীৰ দেহতো ভাইৰাছবিধ ধৰা পৰিছে বুলি চৰকাৰী সূত্ৰই কেবাটাও ৰাষ্ট্ৰীয় সংবাদ মাধ্যমৰ আগত সদৰী কৰিছে।
ইফালে, কৰ'না ভাইৰাছক লৈ জাৰি কৰা চৰকাৰী নিৰ্দেশ উলংঘা কৰাৰ অভিযোগত নিজামুদ্দিনৰ উক্ত মাৰ্কাজটোৰ মৌলবীগৰাকীৰ বিৰুদ্ধে এজাহাৰ দাখিলৰ নিৰ্দেশ দিছে দিল্লীৰ কেজৰিৱাল চৰকাৰে। ছ'চিয়েল ডিছটেন্সিঙৰ নিৰ্দেশ উলংঘা কৰা বাবেই এই ব্যৱস্থা হাতত লোৱা হৈছে বুলি জনাইছে দিল্লী চৰকাৰৰ এটি সূত্ৰই।
আমাৰ লক্ষ্য 'News Next One'ক মুক্ত আৰু স্বতন্ত্ৰ সংবাদ প্ৰতিষ্ঠান হিচাপে গঢ়ি তোলা। কিন্তু আপোনাৰ আৰ্থিক সহায় অবিহনে মুক্ত আৰু স্বতন্ত্ৰ সাংবাদিকতা কৰাতো আমাৰ পক্ষে অসম্ভৱ। সোঁতৰ বিপৰীতমুখী এই সাংবাদিকতাৰ ধাৰা অব্যাহত ৰাখিবলৈ আমাক আৰ্থিকভাৱে সহায় কৰক। আমাৰ বেংক একাউণ্ট নম্বৰঃ NEWSNEXTONE.COM, A/C No: 50200046365374, IFSC: HDFC0000758, HDFC BANK, Noonmati Branch।
প্ৰকৃতাৰ্থত আপোচহীন বাতৰি পৰিৱেশনৰ লক্ষ্যৰে বিশ্বব্যাপী গঢ়ি উঠা Independent & Nonprofit সাংবাদিকতাৰ আন্দোলনত ভাগ লোৱা অসমীয়া ভাষাৰ অনলাইন সংবাদ প্ৰতিষ্ঠান News Next One। সততা আৰু দায়ৱদ্ধতাসহকাৰে সাংবাদিকতা কৰিব বিচৰা প্ৰতিজনেই হ'ব পাৰে News Next Oneৰ এই বিপদসংকুল যাত্ৰাৰ অংশীদাৰ।
Thank you for contacting us!
© News Next One. All rights Reserved. Contact editor@newsnextone.com for any query. Powered by: Rongjeng Technologies.
